text: Se video: Fodbolddrømme på banen i Sønderborg
  16 august 2014 kl. 12.06
  Lørdag mødes omkring 700 piger og drenge mellem seks og 13 år i Sønderborg for at spille fodbold.
  Lørdag lægger Sønderborg-klubben BNS IF baner til, når 697 børn løber på banen for at spille fodbold.
  - Vi er rigtig glade for, at der er så mange tilmeldte. Der er mange stævner om sommeren, så det er altid lidt et lotteri om der kommer mange eller ej, siger en af arrangørerne bag stævnet, Jim Larsen.
  Han og de andre kræfter bag stævnet har været i gang med at planlægge siden februar. En af de ting, de lægger stor vægt på, er, at der skal være pokaler til alle spillere under 10 år.
  - Vi har valgt, at de skal have pokaler i stedet for medaljer. Det kan vi se både her på stævnet, når de får dem, og vi kan se det hos vores egne børn. Det er pokalerne, der får ærespladsen hjemme på hylden. Så det betyder helt vildt meget for børnene, siger Jim Larsen.
  For en af stævnedeltagerne, William Baxter på 9 år fra Sønderborg, så har det været en god dag til stævnet. Hans hold fik en tredjeplads. Han finder også inspiration til sin sport andre steder end på banen.
  - Jeg finder nogle gange nogle YouTube-videoer med tricks. Så ser jeg dem og så går jeg ud i haven og øver mig, fortæller han.
  Du kan se et længere interview med William Baxter herunder (varighed 1 minut og 49 sekunder)
  